b'\n_START_ARTICLE_\nSy\xc3\xb6t\xc3\xa4v\xc3\xa4 Puisto\n_START_SECTION_\nPuiston kasvillisuus ja toiminta\n_START_PARAGRAPH_\nSy\xc3\xb6t\xc3\xa4v\xc3\xa4\xc3\xa4n Puistoon on istutettu omenapuita, luumupuita, tyrnipensaita, mustia ja punaisia viinimarjapensaita, karviaispensaita ja marja-aronioita. Avomaaviljelyksill\xc3\xa4 kasvatetaan mm. salaattia, yrttej\xc3\xa4, hernett\xc3\xa4, kurpitsaa ja lehtikaalia. Puistossa kasvaa lis\xc3\xa4ksi raparperia. Ruokasienten viljelykokeilussa kasvatetaan koivunkantosient\xc3\xa4 ja kuusilahokkaa. Puiston satoa saa maistella ja poimia pienimuotoisesti omiin tarpeisiin. Vastavuoroisesti k\xc3\xa4vij\xc3\xb6it\xc3\xa4 pyydet\xc3\xa4\xc3\xa4n kitkem\xc3\xa4\xc3\xa4n muutama rikkaruoho tai kastelemaan muutama janoinen kasvi, jotta satoa kasvaa seuraavillekin k\xc3\xa4vij\xc3\xb6ille. Syksyisin j\xc3\xa4rjestet\xc3\xa4\xc3\xa4n kaikille avoimet sadonkorjuutalkoot ja sadonkorjuujuhlat._NEWLINE_Puisto perustettiin kev\xc3\xa4\xc3\xa4ll\xc3\xa4 2014, jolloin alueelle istutettiin monivuotisten hedelm\xc3\xa4puiden ja marjapensaiden taimet talkoovoimin. Avomaaviljelm\xc3\xa4t ja ruokasieniviljelm\xc3\xa4t perustettiin koululaisten, kaupunkiviljelij\xc3\xb6iden ja eri yhdistysten viljelyty\xc3\xb6pajoissa. Peltoalan k\xc3\xa4\xc3\xa4nt\xc3\xa4misess\xc3\xa4 avusti Uuras-ty\xc3\xb6hevonen. Eri yhdistykset j\xc3\xa4rjest\xc3\xa4v\xc3\xa4t puistossa monenlaisia kaupunkiviljelyyn, permakulttuuriin, villiyrtteihin, hortoiluun ja luontoon liittyvi\xc3\xa4 ty\xc3\xb6pajoja ja kursseja.\n_START_SECTION_\nPaikan historia\n_START_PARAGRAPH_\nSy\xc3\xb6t\xc3\xa4v\xc3\xa4 Puisto on perustettu paikkaan, jossa on viljelty hy\xc3\xb6tykasveja jo 1860-luvusta l\xc3\xa4htien. Kauppiailla Wasili Winogradoff ja Ivan Scharin oli alueella kasvihuoneita ja laajoja kasvimaita 1800\xe2\x80\x931900-lukujen taitteeseen asti. 1940- ja 1950-luvuilla pihapiiri\xc3\xa4 asutti Wickmanien telakkasukuun kuuluva perhe. 2000-luvulle tultaessa pihapiiri siirtyi Helsingin kaupungin liikuntavirastolta Korkeasaaren hallintaan ja taloon on majoitettu satunnaisia el\xc3\xa4intarhan ty\xc3\xb6ntekij\xc3\xa4vieraita. Pihapiiri j\xc3\xa4i v\xc3\xa4h\xc3\xa4iselle k\xc3\xa4yt\xc3\xb6lle.'